આમ જોવા જાઓ તો આ ફિલ્મ પાછળ રેમો ડિસોઝાનો ઇરાદો નેક છે. તેમણે સ્વચ્છ ભારત અભિયાન કે ગ્રીન ઇન્ડિયા ક્લીન ઇન્ડિયાની થીમ પર ફિલ્મ બનાવી હોય એટલા બધા મેસેજ એમાં ભભરાવ્યા છે. એટલે જ તો તેમનો સુપરહીરો વૃક્ષમાંથી શક્તિ મેળવે છે અને સુપરવિલન પ્રદૂષણમાંથી. પરંતુ બાકીના લોકો પણ આ સુપરહીરોને એવી સહજતાથી સ્વીકારી લે છે જાણે તેને પ્રધાનમંત્રી દુનિયા બચાઓ યોજનાનો બ્રૅન્ડ-ઍમ્બૅસૅડર બનાવ્યો હોય. મેસેજ આપવાનો ડિરેક્ટરનો ઉત્સાહ એટલોબધો છે કે ફિલ્મના અંતે ખુદ ડિરેક્ટરનો ક્વોટ પણ અવતરિત થાય છે : હે પૃથ્વીવાસીઓ, આ જગતમાં સર્વે ચીજોનો વિકલ્પ છે, પરંતુ પૃથ્વીનો કોઈ વિકલ્પ નથી - રેમો. આ ઉત્સાહના અતિરેકમાં વૃક્ષની માનતા માનવાથી સૌ સારાં વાનાં થઈ જાય એ અંધશ્રદ્ધા પાછલા બારણેથી ઘૂસી ગઈ છે એ તેમને ખ્યાલ નથી રહ્યો.